་མ། ཡང་གསང་ནམ་མཁའི་རྡོ་རྗེ་དང་བཞི་ཡོད་པ་ལས། འདིར་ནང་ལྟར་སྒྲུབ་པ་སྟེ། དེའང་། ཚེ་ཟད་མཐའ་ལ་ཐུག་གྱུར་ཀྱང་། །འདི་བསྒྲུབས་ལོ་བརྒྱ་ངེས་པར་ཐུབ། །དུས་གསུམ་རྒྱལ་བའི་གདུང་འཛིན་ངས། །འདི་ཡི་ཡོན་ཏན་བརྗོད་མི་ལང་། །ཞེས་ཕན་ཡོན་ཅན་གྱི་དབང་བསྐུར་བ་དེ་སྒྲུབ་པ་ལ། སློབ་དཔོན་གྱི་བྱ་བར་འོས་པ་རྣམས་སྔོན་དུ་སོང་། ཁྱེད་རྣམས་ངོ་སྐལ་དུ་གྱུར་པ་སློབ་དཔོན་ཚེ་དཔག་ཏུ་མེད་པ་དང་ཐ་མི་དད་པ་ལ་ཚེ་དབང་ཟབ་མོ་ཞུ་བའི་ཡོན་དུ་མཎྜལ་འབུལ་མཛོད། དེ་ལྟར་ཕུལ་ནས་སྐྱབས་སུ་འགྲོ་བའི་དོན་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཚེ་དཔག་ཏུ་མེད་པ་དཀོན་མཆོག་གསུམ་གྱི་ངོ་བོར་བཞུགས་པ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་ནས་བཞུགས་པའི་སྤྱན་སྔར་བྱང་ཆུབ་མ་ཐོབ་ཀྱི་བར་དུ་སྐྱབས་སུ་འགྲོ་སྙམ་པས་འདིའི་རྗེས་ཟློས་མཛོད། ཧཱུྃ་ཆོས་སྐུ་ལོངས་སྐུ་སོགས་གོང་ལྟར་རམ། ཡང་ན། ཐུགས་རྗེའི་དབང་གིས་འགྲོ་དོན་མཛད། །བླ་མ་རྣམས་ལ་སྐྱབས་སུ་མཆི། །རང་སྣང་ཡེ་ཤེས་ཤར་བའི་སྐུ། །ཡི་དམ་ལྷ་ལ་སྐྱབས་སུ་མཆི། །དམ་ཚིག་རྣམ་པར་དག་པའི་སྐུ། །མཁའ་འགྲོའི་ཚོགས་ལ་སྐྱབས་སུ་མཆི། །ཞེས་པས་སྐྱབས་སུ་སོང་ནས། སེམས་བསྐྱེད་པ་ནི། བདག་གིས་ཚེ་ལོ་དཔག་ཏུ་མེད་པར་བྱང་ཆུབ་ཀྱི་སྤྱོད་པ་སྤྱད་ཅིང་སེམས་ཅན་གྱི་དོན་དཔག་ཏུ་མེད་པ་བྱ། དེའི་ཆེད་དུ་འཆི་མེད་ཚེའི་དངོས་གྲུབ་སྒྲུབ་ཐབས་ཟབ་མོ་ཉམས་སུ་བླང་སྙམ་པའི་འདིའི་རྗེས་ཟློས་མཛོད། ཧཱུྃ་བདག་གིས་འགྲོ་བའི་དོན་གྱི་ཕྱིར་སོགས་སམ། ཡང་ན། སྔོན་ནས་བསགས་པའི་སྡིག་སྒྲིབ་བཤགས། །འགྲོ་དོན་སངས་རྒྱས་ཐོབ་བྱའི་ཕྱིར། །སྨོན་པའི་བྱང་ཆུབ་སེམས་བསྐྱེད་དོ། །སེམས་ཅན་ཡོངས་སུ་སྨིན་བྱའི་ཕྱིར། །གསང་སྔགས་སྤྱོད་པ་རླབས་ཆེན་སྤྱོད། །དོན་དམ་སྤྲོས་བྲལ་བྱང་ཆུབ་སེམས། །རང་བྱུང་མཐའ་བྲལ་སྟོང་གསལ་བསྒོམ། །ཞེས་པ་གང་རུང་གིས་རྗེས་ཟློས་ལན་གསུམ་གྱིས་སེམས་བསྐྱེད་པ་རྣམས་སྔོན་འགྲོ་ཡིན། དངོས་གཞིའི་དོན་དུ་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། ཁྱེད་རྣམས་ཀྱི་ལུས་ལ་ཕོག་པས། ནད་གདོན་སྡིག་སྒྲིབ་རྣམ་སྨིན་གདོས་བཅས་ཀྱི་ཕུང་པོ་ཁམས་དང་སྐྱེ་མཆེད་དང་བཅས་པ་སྦྱངས་ཏེ་ལུས་འོད་ཀྱི་གོང་བུར་གྱུར། དེ་ལ་དམིགས་ཏེ་སློབ་དཔོན་གྱིས། ཨོཾ་སྭ་བྷཱ་ཝ་སོགས་བརྗོད་པས་སྣང་སྲིད་གཉིས་སྣང་གིས་བསྡུས་པའི་ཆོས་ཐམས་ཅད་རང་བཞིན་གྱིས་མ་གྲུབ་པ་སྟོང་པ་ཉིད་འོད་གསལ་ནམ་མཁའ་ལྟ་བུར་གྱུར། སྟོང་པའི་ངང་ལས་པཾ་ལས་ལྕགས་ཀྱི་པདྨ་འདབ་མ་བརྒྱད་པ། དེའི་སྟེང་དུ་ཨ་ལས་ཟླ་བའི་དཀྱིལ་འཁོར་གྱི་དབུས་སུ། ཁྱེད་རྣམས་ཀྱི་སེམས་ཉིད་ཀྱི་ངོ་བོ་ཧྲཱིཿདམར་པོ། དེ་ཡོངས་སུ་གྱུར་པ་ལས་ཁྱེད་རྣམས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པ་སོགས་ནས་དུང་མདོག་ཟིལ་པ་ཆགས་པ་ལྟ་བུས་གཏམས་པ་ཞེས་པའི་བར་སྔར་བཞིན་གསལ་བཏབ། སློབ་དཔོན་ལ་མོས་གུས་བྱས་པས། སློབ་དཔོན་གྱི་ཐུགས་ཀ་ནས་འོད་ཟེར་འཕྲོས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་ཀ་དང་བདེ་བ་ཅན་ནས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་རྣམ་པ་དཔག་ཏུ་མེད་པ་སྤྱན་དྲངས། ཁྱེད་རྣམས་ཚེ་དཔག་ཏུ་མེད་པར་གསལ་བའི་སྤྱི་བོའི་གཙུག བ་སྤུའི་བུ་ག་རྣམས་ནས་སིབ་ཀྱིས་ཐིམ་པས་རྒྱུད་བྱིན་གྱིས་བརླབས་པར་མོས་ཞེས་དང་། གཟུངས་སྔགས་ཀྱི་མཐར་ཨ་ཝེ་ཤ་ཡ་ཨ་ཨཱ་ཞེས་བཏགས་པ་བཟླ་ཞིང་སྤོས་རོལ་བྱ། སླར་ཡང་སློབ་དཔོན་མདུན་བསྐྱེད་དང་བཅས་པའི་ཐུགས་ཀ་ནས་འོད་ཟེར་འཕྲོས་པས་འཁོར་འདས་སྣོད་བཅུད་ཀྱིས་བསྡུས་པའི་ཚེ་བཅུད་ཐམས་ཅད་བསྡུས་ནས་ཁྱེད་རང་རྣམས་ཀྱི་སྤྱི་བོ་ནས་བསྟིམ་པས་ལུས་ཐམས་ཅད་གང་། འཆི་མེད་ཚེའི་དངོས་གྲུབ་ཐོབ་པར་བྱས་སྙམ་དུ་མོས་པ་མཛོད་ཅེས་དང་ཚེ་མདའ་ཐོགས་ཏེ། ཧཱུྃ་བཅོམ་ལྡན་མགོན་པོ་ཡེ་ཤེས་ཚེ་དཔག་མེད། །འབྱུང་བ་ལྔ་ལ་སོགས་ཀྱིས་ཚེ་འགུགས་བྱ། དེ་ནས་ཚེ་བུམ་སྤྱི་བོར་བཞག་ལ་དམིགས་པ་ནི། ཚིག་འདི་དག་ལ་གསན་པས་ཁྱབ་སྟེ། མདུན་བསྐྱེད་སྔགས་ཀྱི་འོད་ཟེར་སོགས་ནས། ཐམས་ཅད་མ་ལུས་བུ་ལ་ཐིམ། །འཆི་མེད་ཚེ་ཡི་དངོས་གྲུབ་ཐོབ། །སྟོང་གསལ་འོད་ཀྱི་གོང་བུར་བསྒོམས། །ཞེས་པའི་བར་བརྗོད་ལ། ཧཱུྃ་སྐྱེ་འཆི་གཉིས་མེད་བདེ་བ་ཆེན་པོའི་སྐུ། །མི་འགྱུར་ཚེ་ཡི་དངོས་གྲུབ་བུ་ལ་སྩོལ། །འབྱུང་ལྔ་འདུས་པ་གསལ་འཚེར་བརྟན་པའི་སྐུ། །ཐུན་མོང་ཚེ་ཡི་དངོས་གྲུབ་བུ་ལ་སྩོལ། །ཞེས་དང་། གཟུངས་རིང་སྔགས་དང་བཅས་པ་བརྗོད་ཅིང་དབང་བསྐུར་བ་ནི་སྐུའི་དབང་། ཚེ་འགུགས་བྱེད་པའམ་མི་བྱེད་ཀྱང་། གཟུངས་སྔགས་བརྗོད་ཅིང་བུམ་པ་མགྲིན་པར་བཞག་པ་གསུང་གི་དབང་། ཧཱུྃ་སྐྱེ་འཆི་གཉིས་མེད་ནས་བུ་ལ་སྩོལ་ཞེས་དང་། གཟུངས་སྔགས་བརྗོད་ཅིང་བུམ་པ་སྙིང་གར་བཞག་པ་ཐུགས་ཀྱི་དབང་ངོ་། །དེ་གསུམ་ག་ལ་བུམ་པའི་ཆུ་ཡོད་པའི་སྐབས་སྦྱིན་ནོ། །དེ་ནས་མདུན་བསྐྱེད་ལྷའི་དབུ་གཙུག་ཏུ་བླ་མ་བརྒྱུད་པ་རྣམས་ཐོ་བརྩེགས་སུ་བཞུགས་པ་ལ་མོས་གུས་བསྐྱེད་མཛོད། རྒྱལ་བ་ཚེ་དཔག་མེད་མགོན་ཙཎྜ་ལི། །པདྨ་རྒྱལ་པོ་འཚོ་རྒྱལ་རྒོད་ལྡེམ་པ། །སངས་རྒྱས་བྱམས་བཟང་སེ་སྟོན་ཉི་བཟང་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །མགོན་བཟང་རིན་ཆེན་རྒྱལ་མཚན་མགོན་པོ་ཟླ། །ཆོས་ཀྱི་རྒྱལ་མཚན་བཀྲ་ཤིས་སྟོབས་རྒྱལ་དང་། །རིག་འཛིན་ངག་དབང་ཆོས་དབྱིངས་རང་གྲོལ་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །ཟིལ་གནོན་བཞད་པ་པདྨ་ཕྲིན་ལས་དང་། །རྨོར་ཆེན་ཀུན་དགའ་ལྷུན་གྲུབ་གཏེར་«་་་་་ཡང་ན་པདྨ་ཕྲིན་ལས་ནས། »བདག་གླིང་། །རིན་ཆེན་རྣམ་རྒྱལ་ཐེག་མཆོག་བསྟན་འཛིན་པ། །ཀུན་བཟང་རྣམ་རྒྱལ་རྩ་བའི་བླ་མ་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །ཞེས་གཏེར་གཞུང་གཙོར་འདོན་གྱི་སྟེང་ནས་ཐོབ་པའི་བརྒྱུད་པ་དང་། ཡང་ན། རྒྱལ་བ་ཚེ་མཐའ་ཡས་པ་པདྨ་འབྱུང་། །རིག་འཛིན་རྒོད་ལྡེམ་བྱམས་པ་བཤེས་གཉེན་ཞབས། །སངས་རྒྱས་དཔལ་བཟང་ཆོས་རྒྱལ་བསོད་ནམས་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །ཆོས་སྐྱོང་བསོད་ནམས་ཚར་ཆེན་མཁྱེན་བརྩེའི་དབང་། །བསོད་ནམས་ཆོས་འཕེལ་ངག་དབང་ཆོས་གྲགས་ཞབས། །བསོད་ནམས་རྒྱལ་མཚན་སངས་རྒྱས་དཔལ་བཟང་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །སངས་རྒྱས་ཕུན་ཚོགས་བསྟན་འཛིན་ལྷུན་གྲུབ་དང་། །བཀྲས་ལྷུན་དཔལ་ཆོས་གཉིས་ཀས་རྗེས་བཟུང་བ། །སྐྱབས་གནས་ཀུན་འདུས་རྩ་བའི་བླ་མ་ལ། །གསོལ་བ་འདེབས་སོ་འཆི་མེད་དངོས་གྲུབ་སྩོལ། །ཞེས་ངག་དབང་ཆོས་གྲགས་པའི་ཡི་གེའི་སྟེང་ནས་ཐོབ་པའི་བརྒྱུད་པ་སྟེ་དེ་གཉིས་གང་ལ་མོས་ལྟར་གསོལ་བ་བཏབ་པས། དེ་རྣམས་ཀྱི་ཐུགས་ཀའི་འོད་ཟེར་གྱིས་འཁོར་འདས་ཀྱི་ཚེ་བཅུད་ཐམས་ཅད་བསྡུས་ནས་དབང་བསྐུར་བའི་ཚུལ་གྱིས་བླ་མ་རྣམས་ཡས་རིམ་གྱིས་འོད་དུ་ཞུ་ནས་བུམ་པའི་ལྷ་ལ་ཐིམ། དེའང་ཁྱེད་རྣམས་ཀྱི་སྤྱི་བོ་ནས་སིབ་ཀྱིས་ཐིམ་པར་མོས་པ་གྱིས་ཞེས་དང་། ཧྲཱིཿབཅོམ་ལྡན་མགོན་པོ་ཡེ་ཤེས་ཚེ་དཔག་མེད། །འཁོར་ལོ་བརྒྱུད་དེ་བུ་ཡི་སྙིང་གར་ཐིམ། །འཆི་མེད་ཚེ་ཡི་དངོས་གྲུབ་ཐོབ་པར་ཤོག །ཅེས་བུམ་པ་སྤྱི་བོར་བཞག་ལ་བུམ་ཆུ་སྦྱིན། གཟུངས་སྔགས་བརྗོད་ཅིང་ཚེ་རིལ་དང་ཚེ་ཆང་སྦྱིན། མེ་ཏོག་འཐོར་ཞིང་། ན་མོ་སློབ་བུ་འདི་རྣམས་ཀྱི་ཚེ་ལ་བར་ཆད་མེད་པར་གྱུར་ཅིག ཅེས་སོགས་ནས་མཐར་བདུད་བཞིའི་འཇིགས་པ་ལས་ཐར་ནས་མངོན་པར་རྫོགས་པར་འཚང་རྒྱ་བར་གྱུར་ཅིག་ཅེས་པའི་བར་གྱིས་སྨོན་ལམ་གདབ། དེ་ནས་སློབ་མའི་དཔྲལ་བར་ལི་ཁྲིའི་ཐིག་ལེ་བཀོད་ལ། དཔྲལ་བར་རྟ་མགྲིན་དམར་པོ་བེ་ཅོན་དང་སྡིགས་མཛུབ་ཅན་གྱིས་ཕྱིའི་རྩ་སྒོ་བསྲུང་བར་བསམས་ལ། ཙིཏྟ་གསང་བའི་སྒོ་སྲུང་ནི། །དབང་གི་རྒྱལ་པོ་རྟ་མགྲིན་གྱིས། །ཚེ་སྲོག་བར་ཆད་བསྲུང་བའི་ཕྱིར། །འཆི་བདག་བདུད་ཀྱི་སྒོ་ཆོད་ལ། །ཚེ་བདག་ཆེན་པོར་བཞུགས་སུ་གསོལ། །ཨོཾ་བཛྲ་ཀྲོ་དྷ་ཧ་ཡ་གྲཱི་ཝ་རཀྵ་རཀྵ་ཧཱུྃ། ཞེས་བརྗོད། རྡོ་རྗེ་ལག་ཏུ་ཐོགས་ཏེ། དང་པོ་རྩེ་གཅིག་སེམས་ཀྱི་རྒྱ། །གཉིས་པ་ཐབས་དང་ཤེས་རབ་རྒྱ། །གསུམ་པ་སྐུ་གསུང་ཐུགས་ཀྱི་རྒྱ། །བཞི་པ་ཚད་མེད་བཞི་ཡི་རྒྱ། །ལྔ་པ་ཡེ་ཤེས་ལྔ་ཡི་རྒྱ། །དྲུག་པ་རྟ་མགྲིན་དབང་གི་རྒྱ། །བདུན་པ་ཆོས་ཀྱི་དབྱིངས་ཀྱི་རྒྱ། །རྒྱ་བདུན་རིམ་གྱིས་བཏབ་པ་ལས། །སུ་ཡང་འདའ་བར་མ་བྱེད་ཅིག །ཨོཾ་བཛྲ་རཀྵ་རཀྵ་ཧཱུྃ། །ཞེས་བརྗོད་ཅིང་སྙིང་ག མགོ་བོ། རྒྱབ། དཔུང་པ་གཉིས། པུས་མོ་གཉིས་རྣམས་སུ་རྡོ་རྗེ་རྒྱ་གྲམ་དུ་བཞག་ལ་སྒོ་རྣམས་བསྲུང་ངོ་། །སླར་ཡང་སྟོང་ཉིད་སྦ་བས་བསྲུང་ཕྱིར་ཁྱེད་རྣམས་ལྷའི་གསལ་སྣང་འོད་གསལ་སྟོང་པ་ཉིད་ཀྱི་དབྱིངས་སུ་བསྡུས་ནས་མཉམ་པར་འཇོག་པ་ཞུ་ཞེས་དང་། རྡོ་རྗེ་སྙིང་གར་བཞག་སྟེ། ཨ་ཆོས་ཀྱི་དབྱིངས་སུ་ཚེ་སྦས་པས། །སངས་རྒྱས་ཀྱིས་ཀྱང་མི་གཟིགས་ན། །གནོད་བྱེད་བགེགས་ཀྱིས་ལྟ་ཅི་སྨོས། །དེ་ཕྱིར་ཁྱེད་ཀྱི་ཚེ་སྦས་སོ། །ཨོཾ་བཛྲ་རཀྵ་རཀྵ་ཧཱུྃ། ཞེས་རྒྱས་གདབ་པ་དང་བཅས་པ་ནི་ཚེ་དབང་གི་དངོས་གཞི་སྟེ། དེ་དག་གི་གནས་སྐབས་སུ་ཐོབ་ཅིང་ཁས་བླངས་པའི་དམ་ཚིག་རྣམས་བསྲུང་བསྡམ་བགྱི་སྙམ་པས་འདིའི་རྗེས་ཟློས་མཛོད། གཙོ་བོས་ཇི་ལྟར་སོགས་དང་། གཏང་རག་གི་མཎྜལ་དང་། དེང་ནས་སོགས་རྣམས་སྤྱི་ལྟར་བྱའོ། །འདི་ལ་ཚེ་དབང་བརྒྱ་རྩ་ལ་སོགས་པ་གསོག་པར་འདོད་ན། ཐོག་མར་ཐུགས་ཀྱི་དབང་ཡན་ཆད་ཚར་གཅིག་སོང་བའི་རྗེས་སུ་དམིགས་པའི་བརྡ་སྤྲོད། མདུན་བསྐྱེད་སྔགས་ཀྱི་འོད་ཟེར་ནས། སྟོང་གསལ་འོད་ཀྱི་གོང་བུར་བསྒོམ། །ཞེས་པའི་བར་རམ། བསྡུ་ན། མདུན་བསྐྱེད་ཚེ་དཔག་མེད་ཀྱི་ཐུགས་ཀའི་འོད་ཟེར་གྱིས་འཁོར་འདས་སྣོད་བཅུད་ཀྱི་ཚེ་བཅུད་ཐམས་ཅད་བསྡུས་ནས་ཁྱེད་རང་རྣམས་ཀྱི་སྤྱི་བོ་ནས་རྡོ་རྗེ་ཚེའི་དབང་བསྐུར་བས་འཆི་མེད་ཚེའི་དངོས་གྲུབ་ཐོབ་བྱུང་སྙམ་དུ་མོས་པ་མཛོད་ཅེས་པ་ཙམ་དང་། ཧཱུྃ་སྐྱེ་འཆི་གཉིས་མེད་ནས། ཐུན་མོང་ཚེ་ཡི་དངོས་གྲུབ་བུ་ལ་སྩོལ། །ཞེས་དང་། གཟུངས་སྔགས་བརྗོད་ཅིང་ཚེ་བུམ་མགོ་བོར་བཞག་སྟེ་དབང་བསྐུར། ཚེ་རིལ་དང་ཚེ་ཆང་ཡང་སྔགས་དེ་ཉིད་ཀྱིས་སྦྱིན་ལ་གྲངས་བཟུང་། གྲངས་ཅི་ཙམ་འདོད་པ་སོང་བའི་མཚམས་ནས་བླ་མ་ཐོ་བརྩེགས་ཀྱི་དབང་དང་བུམ་ལྷ་བསྟིམ་པ་སོགས་བྱ། སློབ་མ་མང་པོ་ཡོད་པའི་ཚེ་བུམ་པའི་ལྷ་ལས་དེ་འདྲ་བ་དཔག་ཏུ་མེད་པ་ཆད་དེ་བསྟིམ་པའི་དམིགས་པ་བྱས་པས་གྲུབ་བོ། །ཆོ་གའི་རྗེས་ཀྱི་བྱ་བ་ནི་སྤྱི་དང་འདྲ་བར་བྱ་སྟེ། འོན་ཀྱང་བུམ་པའི་ལྷ་བསྟིམ་ཚར་བའི་ལུགས་ཀྱིས་མཆོད་བསྟོད་མ་བྱས་ཀྱང་ཆོག་པར་གསུང་མོད། གང་ཟག་གི་བློ་ལ་བདེ་ཆེད་མདུན་བསྐྱེད་ཀྱི་ལྷ་སྔར་ཡོད་གསལ་གདབ་པའི་ཚུལ་གྱིས་དྲན་པ་ལ། མཆོད་བསྟོད་གསོལ་གདབ་ནོངས་པ་བཟོད་པར་གསོལ་བའི་མཐར། ཛཿཧཱུྃ་བཾ་ཧོཿས་མདུན་བསྐྱེད་ཀྱི་ཚེ་དཔག་ཏུ་མེད་པ་རང་ལ་བསྟིམ་པ་རྣམས་བྱས་ཀྱང་འགལ་བ་ཡོད་པ་མི་སེམས་ཏེ། སངས་རྒྱས་རྣམས་ནི་ཐུགས་རྗེ་དང་སྨོན་ལམ་གྱི་དབང་གིས་གཤེགས་བཞུགས་ཀྱི་རྣམ་པ་ཅི་ཡང་སྟོན་པ་ལ་མཐའ་གཅིག་འཆེལ་དུ་མ་མཆིས་ཏེ། རྟག་ཏུ་དྲི་མ་མེད་པ་ཐུགས་རྗེའི་ཤུགས་ལས་བྱུང་། །སྨོན་ལམ་གྲུབ་པ་འགགས་པ་མེད་པའི་ཆོས་ཉིད་ཅན། །འགྲོ་བའི་དོན་སྒྲུབ་རབ་ཏུ་བརྩོན་པ་མཐའ་ཡས་པ། །ཐུགས་རྗེ་ཆེན་པོའི་བདག་ཉིད་རྟག་ཏུ་རྣམ་པར་སྣང་། །ཞེས་སོགས་གསུངས་པའི་ཕྱིར་རོ། །གང་ལྟར་ཡང་བདག་བསྐྱེད་མཇུག་སྡུད་བསྔོ་བ་སྨོན་ལམ་བཀྲ་ཤིས་རྣམས་ཀྱིས་མཐའ་བརྒྱན་པར་བྱའོ། །སྨྲས་པ། བསླུ་མེད་སྔགས་ཀྱི་རྒྱལ་པོས་བཏབ་ཙམ་ནས། །འཚོ་བས་བཏང་ཉེ་སྐྱེས་བུའི་སྲོག་གི་རྩ། །བརྒྱ་ཕྲག་བགྲང་གཞིར་བརླིང་ལྡན་ལྕགས་ཀྱི་ཁམས། །བསྐྲུན་པ་ཆོས་འདིའི་ཟབ་ཁྱད་ཡིན་སྙམ་བགྱིད། །གྲུབ་དབང་ཞལ་ལུང་བྱིན་རླབས་དྲོད་པོ་ཆེ། །འཁྲུགས་པར་བཞུགས་ཚུལ་ཆོ་གའི་ལམ་བསྟར་བས། །སྔོན་རབས་གཟའ་སྐར་འཁྲུགས་བསྡེབས་རྔ་བོང་གི །ང་རྒྱལ་གནམ་རུ་ཁེངས་པ་རང་དབང་གུག །དཀར་དཀར་ལེགས་བྱས་བཀྲ་ཤིས་འཁྱིལ་པའི་དབྱངས། །ལྷང་ལྷང་ལྡིར་བའི་ཁོར་ཡུག་ལུས་ཅན་རྣམས། །འཇིགས་འཇིགས་དུས་མིན་འཆི་བའི་རིམས་མེད་པར། །བྲེལ་བྲེལ་སྐྱིད་པའི་གླུ་གར་རྩེན་གྱུར་ཅིག །ཅེས་བྱང་གཏེར་ལུགས་ཀྱི་ཚེ་དཔག་མེད་ནང་སྒྲུབ་ལྕགས་ཀྱི་སྡོང་པོའི་སྒྲུབ་ཐབས་དབང་ཆོག་དང་བཅས་པ་བཀྲ་ཤིས་འཁྱིལ་པའི་སྒྲ་དབྱངས་ཞེས་བྱ་བ་འདི་ནི། མཁན་ཆེན་ངག་དབང་ཆོས་གྲགས། རྒྱལ་དབང་ལྔ་པ་ཆེན་པོ། རིག་འཛིན་འགྱུར་མེད་རྡོ་རྗེ་སོགས་ལུགས་འདི་ལ་ཚད་མར་གྱུར་པ་རྣམས་ཀྱི་ཡིག་ཆ་སོ་སོར་བརྟེན་པའི་དབང་རྒྱུན་བཅས་ལེགས་པར་ཐོབ་པ་རྒྱུན་མི་ནུབ་པའི་ཆེད་དུ་གཏེར་གཞུང་གི་དགོངས་པ་ཞིབ་དཔྱད་ཀྱིས་མི་འགལ་བར་ཉམས་སུ་བླང་བདེ་བར། བནྡེ་ཚུལ་ཁྲིམས་རིན་ཆེན་དུ་བོད་པས་རབ་བྱུང་འདོད་པའི་མྱོས་ལྡན་ཞེས་བྱ་བའི་གནམ་ལོའི་སྣྲོན་ཟླ་བའི་ཡར་ཚེས་དགེ་བར་སྡེ་དགེ་ལྷུན་གྲུབ་སྟེང་གི་རྒྱལ་ཁབ་ཀྱི་དབང་ཕྱོགས་ཀྱི་བ་གམ་གསུམ་པར་བྲིས་པ་དགེ་ལེགས་རབ་ཏུ་འཕེལ་བར་གྱུར་ཅིག། །། ༈ བལ་ཡུལ་མཆོད་རྟེན་ཉེ་འདབས་ནས་རྒྱལ་ཡོངས་ས་ཆེན་ཞེས་པ་ལས། སློབ་བུ་ཐ་ཤལ་པ་གུ་རུས་སྤེལ་བའོ།།